**Sabiedrības iesaiste saistošo noteikumu projekta un tā paskaidrojuma raksta izstrādē**

Valsts pārvaldes iekārtas likuma 10. panta septītajā daļā ir nostiprināts valsts pārvaldes pienākums **informēt sabiedrību par savu darbību**. Tas attiecas it īpaši uz to sabiedrības daļu un tām privātpersonām, kuru tiesības vai tiesiskās intereses īstenotā vai plānotā darbība skar vai var skart. Stiprinot šī principa ievērošanu pašvaldību darbā, ar jauno Pašvaldību likumu būtisks uzsvars ir likts uz lielāku sabiedrības iesaisti pašvaldības saistošo noteikumu izstrādē. Jaunā tiesiskā regulējuma mērķis ir sabiedrības viedokļa savlaicīga noskaidrošana un lielāka sabiedrības iesaiste pašvaldības darbā atbilstoši iedzīvotāju interesēm.

Saskaņā ar Pašvaldību likuma 46. panta trešo daļu **saistošo noteikumu projektu un tam pievienoto paskaidrojuma rakstu** pašvaldības nolikumā noteiktajā kārtībā **publicē pašvaldības oficiālajā tīmekļvietnē sabiedrības viedokļa noskaidrošanai**, paredzot termiņu, kas nav mazāks par **divām nedēļām**. Savukārt likuma 46. panta pirmās daļas 8. punkts paredz, ka saistošo noteikumu projekta **paskaidrojuma rakstā norāda** projekta izstrādes gaitā veiktās **konsultācijas ar privātpersonām** un institūcijām, tostarp norāda iepriekš minēto informāciju.

Tomēr likums paredz izņēmumu, proti, noteikto kārtību **nepiemēro** saistošo noteikumu projektam par **pašvaldības budžetu** un saistošo noteikumu projektam **teritorijas plānošanas jomā**,[[1]](#footnote-1) tā kā šiem saistošajiem noteikumiem ir speciālajos likumos – likumā “Par pašvaldību budžetiem” un Teritorijas attīstības plānošanas likumā – noteikta atšķirīga izstrādes kārtība. Saistošo noteikumu projektus publicē pašvaldības oficiālajā tīmekļvietnē ne vēlāk kā trīs darbdienas pirms domes kārtējās sēdes vai ne vēlāk kā trīs stundas pirms domes ārkārtas sēdes.

Tātad saistošo noteikumu projekta paskaidrojuma rakstā ir jānorāda saistošo noteikumu izstrādes gaitā veiktās konsultācijas ar privātpersonām un institūcijām, kā arī apkopotus sabiedrības viedokļus, kas saņemti par saistošo noteikumu projektu pēc saistošo noteikumu projekta un tam pievienotā paskaidrojuma raksta publicēšanas pašvaldības oficiālajā tīmekļvietnē. Tātad pēc būtības var izdalīt divus sabiedrības iesaistes posmus saistošo noteikumu projekta izstrādes laikā:

1) saistošo noteikumu projekta **sākotnējā izstrāde**, kad tiek ņemts vērā jau zināmais, iepriekšējā laika periodā uzkrātais vai ar konkrētām metodēm (piemēram, aptauja, darba grupa) īpaši noskaidrotais sabiedrības viedoklis;

2) saistošo noteikumu projekta **pārskatīšana** pēc saistošo noteikumu projekta un paskaidrojuma raksta publicēšanas pašvaldības oficiālajā tīmekļvietnē sabiedrības viedokļa noskaidrošanai, kad izvērtēti iesniegtie viedokļi.

Saskaņā ar Pašvaldību likuma 49. panta pirmās daļas 6. punktu **kārtība, kādā pašvaldība sadarbojas ar pilsoniskās sabiedrības organizācijām** (biedrībām un nodibinājumiem) un **nodrošina sabiedrības iesaisti** pašvaldības darbā, ir nosakāma **pašvaldības nolikumā**. Ja skatāmies uz saistošo noteikumu projekta izstrādi, tad minētais pilnvarojums attiektos uz metodēm, pasākumiem, kā sabiedrība tiek iesaistīta saistošo noteikumu projekta izstrādes posmā – primāri, kā attiecīgās saistošo noteikumu mērķgrupas tiek informētas par saistošo noteikumu projekta izstrādi un tajā iesaistītas, ļaujot sniegt savu redzējumu par aktuālajiem problēmjautājumiem un to iespējamiem risinājumiem. Īpaši izcelta sadarbība ar pilsoniskās sabiedrības organizācijām, kas bieži vien ir dzirdamākie sabiedrības viedokļa pārstāvji, ja individuāli iedzīvotāji vai komersanti izvēlas atturēties no aktīvas iesaistes vietējās norisēs vai viņiem trūkst pieredzes vai pārliecības sava viedokļa uzturēšanā. Pilsoniskās sabiedrības organizācijas tāpat kā individuālas privātpersonas (fiziskas vai juridiskas personas) var tikt iesaistītas pašvaldības izveidotu darba grupu darbā, var tikt aicinātas iesniegt viedokli konkrētā jautājumā vai līdzdarboties kādā sabiedrības informēšanas pasākumā, lai nodrošinātu maksimāli efektīvu sabiedrības iesaisti tāda saistošo noteikumu projekta tapšanā, kurā patiesi būtu izvērtētas un ievērotas sabiedrības vairākuma intereses.

Pašvaldību likuma 46. panta trešajā daļā konkretizētas prasības saistošo noteikumu projekta un tā paskaidrojuma raksta **ievietošanai pašvaldības oficiālajā tīmekļvietnē** sabiedrības viedokļa noskaidrošanai. Ievietošanas **kārtību** pašvaldība joprojām[[2]](#footnote-2) noteiks **pašvaldības nolikumā** – tas nozīmē, ka pašvaldība nolikumā varēs precizēt tīmekļvietnes sadaļu, kurā tiks ievietoti saistošo noteikumu projekti un to paskaidrojuma raksti, kā arī noteikt, kādā kārtībā iesniedzami viedokļi (piemēram, aizpildot tiešsaistes formu, nosūtot e-pastu vai iesniedzot parakstītu dokumentu), nodrošinot pēc iespējas vairāk pieejamo komunikācijas kanālu, tādējādi sasniedzot dažādas sabiedrības grupas.

Vienlaikus atšķirībā no līdzšinējā regulējuma termiņš šādai publikācijai ir noteikts **ne mazāks par divām nedēļām**, tādējādi ļaujot sabiedrības pārstāvjiem pilnvērtīgi iepazīties ar saistošo noteikumu projektu un izteikt par to viedokli. Turklāt pašvaldība nolikumā, tiklab, var paredzēt arī garāku termiņu viedokļu iesniegšanai. Šeit uzsverams, ka minēto dokumentu projektu ievietošana tīmekļvietnē savu mērķi sasniedz tikai kopsakarā ar pašvaldības aktīvu rīcību, pēc iespējas efektīvāk informējot sabiedrību par plānotajām iniciatīvām, kā arī mērķtiecīgu iesaistīto pušu (sabiedrības mērķgrupu) apzināšanu un to viedokļa noskaidrošanu. Šī izpratne izriet arī no Valsts pārvaldes iekārtas likuma 10. panta septītajā daļā nostiprinātā valsts pārvaldes pienākuma informēt sabiedrību par savu darbību.

Saistošo noteikumu projekts un tā paskaidrojuma raksts nododams sabiedrības viedokļa noskaidrošanai **pirms** tā virzīšanas izskatīšanai un pieņemšanai pašvaldības **domē**, tātad arī pirms izskatīšanas domes **komitejās**. Ar sabiedrības viedokļu apkopojumu un attiecīgu paskaidrojuma raksta papildinājumu, kā arī pēc nepieciešamības – paša saistošo noteikumu projekta precizēšanu noslēdzas saistošo noteikumu projekta izstrādes stadija, un var tikt uzsākta attiecīga domes lēmuma projekta virzība uz domes sēdi domes noteiktajā kārtībā.[[3]](#footnote-3)

Pašvaldību likumā ietvertā saistošo noteikumu projekta un tā paskaidrojuma raksta publicēšana sabiedrības viedokļa noskaidrošanai salāgota ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”[[4]](#footnote-4) (turpmāk – noteikumi). Šo noteikumu mērķis ir sekmēt efektīvu, atklātu, ietverošu, savlaicīgu un atbildīgu sabiedrības līdzdalību attīstības plānošanas procesā, tādējādi paaugstinot plānošanas procesa kvalitāti un plānošanas rezultātu atbilstību sabiedrības vajadzībām un interesēm. Atbilstoši noteikumu 3. punktam sabiedrības līdzdalību īsteno **formālās** (piemēram, biedrības, nodibinājumi, arodbiedrības, darba devēju organizācijas, reliģiskās organizācijas) **un neformālās** (nereģistrētas iniciatīvu grupas, interešu apvienības) **sabiedrības grupas, kā arī atsevišķas fiziskas personas**.

Noteikumu 5. punktā ir noteikts, ka institūcija piemēro sabiedrības līdzdalības kārtību arī to tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Sabiedrības līdzdalība tiesību aktu projektu izstrādē tiek organizēta saskaņā ar šo noteikumu II nodaļā noteiktajiem attīstības plānošanas procesa posmiem un veidiem un III nodaļā noteiktajiem principiem, ko pašvaldība var izmantot, paredzot arī sabiedrības iesaisti saistošo noteikumu projekta izstrādē un citos pasākumos, kas ietekmē pašvaldības funkciju izpildi un vietējās kopienas intereses.

Ievērojot minēto, aicinām arī **nošķirt** saistošo noteikumu projekta nodošanu sabiedrības viedokļa noskaidrošanai, ko paredz Pašvaldību likuma 46. panta trešā daļa, **no publiskās apspriešanas**, ko paredz Pašvaldību likuma 54. pants. Lai veicinātu iedzīvotāju līdzdalību vietējas nozīmes jautājumu lemšanā un ievērotu iedzīvotāju intereses, pašvaldība rīko publisko apspriešanu tās **autonomās kompetences jautājumos**. Publisko apspriešanu rīko pēc pašvaldības administratīvās teritorijas iedzīvotāju, iedzīvotāju padomes, domes vai domes priekšsēdētāja iniciatīvas un pamatojoties uz domes lēmumu.[[5]](#footnote-5) Tātad publiskā apspriešana tiek rīkota sabiedrības viedokļa noskaidrošanai jebkādos pašvaldības kompetences jautājumos (ievērojot likumā noteiktos izņēmumus[[6]](#footnote-6)), savukārt sabiedrības viedokļa noskaidrošanai oficiālajā tīmekļvietnē nododami visi likumā noteiktie saistošo noteikumu projekti.

Sagatavoja:

**Elīna Janova**, Pašvaldību departamenta Pašvaldību pārraudzības nodaļas vecākā eksperte

**Marta Bergmane**, Pašvaldību departamenta direktora vietniece – Pašvaldību darbības tiesiskā nodrošinājuma nodaļas vadītāja

1. Pašvaldību likuma 46. panta ceturtā daļa [↑](#footnote-ref-1)
2. Līdz šim to noteica likuma “Par pašvaldībām” 43.1 panta ceturtā daļa [↑](#footnote-ref-2)
3. Pašvaldību likuma 36. panta otrā daļa: Domes lēmuma projekta sagatavošanas, iesniegšanas, reģistrēšanas, kā arī izskatīšanas kārtību pašvaldības institūcijās, tostarp tiesiskuma iepriekšēju pārbaudi un atbilstības pašvaldības budžetam izvērtēšanu, kā arī atzinuma saņemšanu no domes komitejām, nosaka pašvaldības darba reglamentā. (..) [↑](#footnote-ref-3)
4. Pieejami: <https://likumi.lv/ta/id/197033-sabiedribas-lidzdalibas-kartiba-attistibas-planosanas-procesa> [↑](#footnote-ref-4)
5. Pašvaldību likuma 54. panta pirmā un otrā daļa [↑](#footnote-ref-5)
6. Pašvaldību likuma 54. panta piektā daļa: Publisko apspriešanu nerīko par pašvaldības budžetu, pašvaldības pakalpojumu maksu, nodokļu vai nodevu likmēm, pašvaldības amatpersonu iecelšanu amatā un atbrīvošanu no tā, par pašvaldības iekšējās darba organizācijas jautājumiem, kā arī par jautājumiem, kas ir citu institūciju kompetencē. [↑](#footnote-ref-6)